LidanRubinov/Halacha-QA huggingface dataset:
שאלה: מצוות פרו ורבו בגיל מבוגר: אני גבר גרוש בן 44 זה כארבע שנים יש לי מנישואי הקודמים שתי בנות. מפני גילי הנשים הבאות בחשבון לצורך נישואין הן בגיל מתקדם. שאלתי את הרב, והוא אמר לי שאני חייב במצוות פרו ורבו. האם אני צריך להתנות לפני הנישואין שהאישה תהיה מסוגלת ומעוניינת ללדת? מה לעשות אם אני נפגש עם אישה שלא רוצה או לא יכולה ללדת?
תשובה: לכתחילה ראוי שתהיה מסוגלת ללדת, שהרי לא קיימת עדיין מצות "פרו ורבו", מכיוון שאין לך עדיין בן, ומצוה זו מתקיימת בבן ובת.
שאלה: תרומת כליה בשביל כסף: אני נשואה 5 שנים ולנו מספר ילדים. מצבנו הכלכלי קשה מאוד. האם מותר לי לטוס לחו"ל על מנת לתרום כליה תמורת סכום נכבד ובכך אוכל לכסות את החובות שלנו ואף יהיה לנו רווחה כלכלית? אני רוצה ייעוץ ולא פסיקת הלכה! איננו מעוניינים בפתרונות חלופיים.
תשובה: אני מיעץ לא לתרום כליה כי את אשה צעירה ואסור לך לפגוע בגופך גם אם התמורה הכספית גדולה וזה יקל עליכם. אני מאמין שאתם תמצאו דרך איך לצאת מהחובות ואם רצונכם בסיוע וביעוץ אני מציע לכם לפנות לפעמונים לא תצטערו על כך.
שאלה: לומר קדיש על אבי הגוי: הורי ילידי גרמניה והם התקרבו ליהדות עוד לפני שנולדתי. עקב מחלה קשה של אבי היה קשה לו לעבור ברית מילה ותהליך הגיור נדחה בכל פעם, אך הוא היה תמיד הכוח הדוחף לכיוון חיזוק החיים הדתיים במשפחה ומנע מאיתנו במידה רבה להתחבר לתרבות של הגויים. שאר המשפחה עברה גיור כהלכה ברבנות הראשית. אבי נקבר בבית קברות יהודי באישור רב קונסרבטיבי, ואני בספק אם זה היה מותר לפי ההלכה. לא אמרתי עליו קדיש, לא היתה קבורה יהודית ולא היה כמובן מניין בקבורה שלו. היום צובט לי בלב שלא כיבדתי את אבי ולא הזכרתי אותו מספיק לטובה למרות שבעצם הגעתי ליהדות בעיקר בזכותו. אני שואף לבקר בקבר שלו בגרמניה ו"לדבר איתו" ורוצה להשמיע את הזכויות שלו בתפילה. האם יש לרב המלצה איך לנהוג בענין זה?
תשובה: אתה יכול לבקר בקבר של אביך וגם להתפלל עליו. אמנם אפשר גם להתפלל עליו בארץ ואין צורך דוקא לצאת לשם כך לחו"ל אך אתה רשאי.
שאלה: שיטת "זילברמן": בני הבכור לומד בכיתה א בבי"ס "למרחב" בפ"ת. בני השני יילמד בע"ה בשנה"ל הבאה באותו בי"ס. בשנה הבאה תיפתח בבי"ס כיתת "זילברמן". מהי "שיטת זילברמן" והאם היא מתאימה לכל ילד? (מבחינת אופי). מה ההבדל בין כיתה רגילה בבי"ס כזה לכיתת זילברמן? והאם כדאי לשלוח את הילד לכיתה כזו או לרגילה?(אשמח לדעת מיהו זילברמן?)
תשובה: איני מכיר מקרוב שיטה זו. המלצתי לך שאל תסמוך על חות דעת של אחרים אלא שתבקר אישית במקום בו לומדים בשיטה זו ותתרשם באופן בלתי אמצעי מאוירת הלימודים
שאלה: לטעום מטרנה כשאני בשרית: האם מותר לי לטעום מהמטרנה של בתי על מנת לבדוק אם היא חמה, וזאת כאשר אני בשרית?
תשובה: מותר לטעום ללא בליעה.
שאלה: קורבנות היום: מדוע אין היום קורבנות?
תשובה: איך נחדש את עבודת הקרבנות, ואפילו להכנס להתפלל שם לא נותנים לנו? ומבחינת ההלכה, הרי איננו יודעים את מקום המזבח, והרמב"ם כותב שמקומו מדויק ביותר. רק כאשר יהיה לנו נביא שיגיד לנו היכן לבנות את המזבח, אז נוכל לחדש את עבודת הקרבנות.
שאלה: מהם הלכות בעניין "גזל שינה"?: האם ההלכה דנה במציאות של גזל שינה? מדוע בעצם אין להעיר אדם ישן שלא לצורך? מתי כן מותר להעיר אדם ואיך לעשות זאת?
תשובה: בספר ואהבת לרעך כותב בשם רבי חיים מבריסק, שזה איסור גזל. (מצאנו דוגמאות לאיסור גזל לא רק בממון, כגון מי שלא אומר לחברו). כמו כן נראה לי שיעבור גם על איסור ואהבת לרעך כמוך, שהרי לא רוצה שיעשו לו כך. כמובן אם השני רוצה שיעירו אתו, צריך להעירו בעדינות, כמו שהיה רוצה שיעירו אותו. הרב אברהם פרל.
שאלה: עולם הבא עם ההורים: אבי נפטר בהושענא רבא. הייתי מאוד קשור אליו ואני כעת בדכאון. האם בעולם הבא יש אפשרות להיות יחד באותו מקום עם האבא היכן שהוא נמצא? רק כך אזכה לראות אותו שוב וזה מאוד חשוב לי. קשה לי לחשוב על האפשרות שלא אזכה להיות איתו באותו מדור לאחר פטירתי.
תשובה: כאשר יש תחושה רגשית של קשר חזק עם מישהו, יש בזה עדות של התקשרות נפשית חזקה שקימת ביניהם. היות שעולם הבא הוא עולם הנפשות ולא עולם הגופות נראה ברור שלמי שיש קשר חזק נפשי יימשך הקשר הזה גם בעולם הבא ולא יהיה פרוד ביניהם יותר מזה. כנראה שהקשר הנפשי הזה קיים גם עכשיו ואע"פ שאין בכוחנו לראות זאת בעיניים בודאי שיש התקשרות ודבקות בין הנפשות גם עכשיו. על כן לא ראוי להיות בדיכאון אלא להשתדל לעשות מעשים שהאב היה שמח בהם בחייו כי בגלל הקשר הנפשי זה משמח אותו גם עכשיו. ואדרבה יש להימנע מן הצער כי זה מצער אותו נגד רצונו ובודאי גם נגד רצונך.
שאלה: בישול דג שטוגן במחבת חלבית בסיר בשרי: לאחר שטגנתי דג במחבת בשרי הנחתי אותו על צלחת חלבית. האם צריך להכשיר את הצלחת? ומה היה צריך לעשות עם הדג?
תשובה: זהו "נותן טעם בר נותן טעם", ולא צריך להכשיר אף כלי, ומותר לאכול את הדג.
שאלה: קידוש לחולה סוכרת: על מה מקדש בשבת ובמוצאי-שבת אדם הסובל מסוכרת? האם אדם סוכרתי פטור משתיית 4 כוסות בפסח?
תשובה: לגבי שתיית ארבע כוסות בפסח, אם הוא יכול לשתות מיצי פירות אחרים הנחשבים כחמר מדינה (יין תפוחים וכד'), ישתה אותם. ואם גם זה לא אפשרי, הרי הוא אנוס ופטור מן המצוה. לגבי קידוש בשבת יש לחלק בין קידוש הלילה לקידוש היום. את קידוש הלילה יעשה על הפת, וקידוש היום ייעשה על בירה או חמר-מדינה אחר. אם אין באפשרותו לעשות קידוש על חמר מדינה ביום השבת, יאכל ללא קידוש, שאין עושים קידוש על הפת בשבת בבוקר.
שאלה: עקרות של עשר שנים: זוג שלאחר 10 שנות נישואים לא הצליחו להעמיד זרע בר קימא, למרות הטיפולים. אחד מהצדדים עקר, מהו הדין? האם הבעל מחוייב לגרש את אישתו?
תשובה: כיון שהיום ניתן לטפל ברוב הזוגות כך שיוולד להם ילדים קשה היום לומר שהבעל חייב לגרש את אשתו אלא שהוא חייב להגיע לטיפולים המתאימים, וככה מופיעה בשו"ת ציץ אליעזר ועוד.
שאלה: הדלקת נרות שבת לפני פלג המנחה: לכבוד הגר"י אריאל שליט"א בחלק משבועות הקיץ בחו"ל פה, צאה"כ בשעה 8:38. שקיעה בשעה 8:10. פלג המנחה לפי הלוח הוא בשעה 6:40 ושעה זמנית היא 71.3 דקות. בבית הכנסת המדובר קבעו זמן קבוע לתפילות ליל שבת 6:00. הגברים מתפללים מנחה ב6:00 אח"כ יש דבר תורה עד 6:40 אז מקבלים עליהם את השבת בקבלת שבת וערבית. השאלה היא לגבי הנשים. לוקח להן כעשר דקות להגיע לבית הכנסת. אם ידליקו בבית לפני שיוצאות ה"ז קודם פלג, ואם ידליקו אחר פלג לא יוכלו להגיע לתפילה. לנשים מסוימות זה הביטוי העיקרי של היהדות שלהן והדבר מעיק על הבית כשהבעל (שאינו מודאג משמירת הלכה יתר על המידה.) דורש שאשתו תבא עמו לבית הכנסת. האופציה לאחר את תפילת ליל שבת אינה קיימת כרגע. הפתרונות האפשריים הם: 1. שתדלקנה בבית בלא ברכה ואז בבית הכנסת בזמן ותכוונה גם על הבית. 2. שתדלקנה כשתחזורנה לביתן (קודם השקיעה) ע"י גוי ותברכנה. 3. שתדלקנה קודם יציאתן קודם פלג המנחה. לגבי פתרון 1, נ"ל שלא יועיל כיון שאזלה לה הדלקת הבית ולא שיך ברכה בדלוקה ועומדת (מ"ב רסג ס"ק כא) ובבית הכנסת א"צ להדליק ובודאי שלא (מ"א רס"ג ט"ו) אא"כ אולי יקדשו בבית הכנסת ויאכלו כזית מזונות ואז הווה מקום סעודה ושרי להדליק בבית הכנסת (ילקוט יוסף א עמ קנג הערה מה מהסמ"ג ומשו"ת פנים מאירות) לגבי פתרון 2, המ"א רסג יא, הביא מהמהר"מ דתעשה כן במקרה של חופה שאינה רוצה להפסיד וסיים בה דבדיעבד יש לסמוך על המהר"מ, ובשו"ת הר צבי א או"ח קמ, דעיקר המצווה שיהיה השתדלות מצד האשה להדליק נרות וא"כ היא משתדלת ויכולה לברך ודחה קושיית הרע"א על המ"א. במ"ב רס"ג ס"ק כא כתב דתעשה כן אם שכחה אך ללא ברכה. לכאורה כיון שפסק כך המ"ב וקבלנו הוראותיו, כ"ש בספק ברכות, אין לה לעשות כן לכתחילה לגבי פתרון 3, בפשטות זה נגד השו"ע ורמ"א רסג. אעפ"כ יש אולי לדון בשעת דחק להקל דכתב בבה"ל רסג ד"ה קודם ובה"ל רסא ד"ה שעה, דדעת המ"א והב"ח דעד שעתיים קודם הלילה אפשר להקדים קבלת שבת. ואף דכתב השש"כ ב מג הערה סו מהגרשז"א דל"נ לומר דכוונתם שעתיים לפני השקיעה סו"ס לא כתב כן בלשון מוחלטת ורק שלא נראה. ואף שאם נקדים שעתיים משקיעה עדין לא באנו אלא ל 6:10, אך א"נ דשעתיים הם זמניות הגענו ל5:38, וא"כ תוכלנה להדליק דהווי שעתיים קודם שקיעה לדעת הב"ח המ"א והמהרי"ו ועדין להגיע לתפילה בזמן. יש לציין שהבעיה היא רק לכחדשיים בשנה. האם הרב מוכן לקבל אחד הפתרונות לעייל או שאין הם לאמיתה של הלכה. האם הרב יכול להציע פתרון אחר.
תשובה: הפתרון השני שידליקו ע"י גוי לפני השקיעה ויברכו על ההדלקה נראה לי הכי פחות גרוע. הגרצ"פ ראה את המשנ"ב ובכ"ז פסק שניתן לברך על הדלקת הגוי כי עיקר המצוה הוא שיהיה אור ולכן גם גוי יכול להדליק. אומנם לכתחילה ראוי שישראלית תכבד את השבת ותדליק בעצמה אך בשעה"ד אין הדבר מעכב. ומכיון שהמהר"ם רשכבה"ג הוא שפסק כן ניתן לסמוך עליו. פתרון אחר הוא השלישי להדליק מוקדם בנרות ארוכים אולם ללא ברכה
שאלה: נטילת ידיים על ביסקוויט: האם צריך ליטול ידים על ביסקויט שטובלים בקפה?
תשובה: נחלקו הפוסקים האם דין נטילת ידיים לדבר שטיבולו במשקה נוהג בזמננו. יש מן הפוסקים שכתבו שדין זה נוהג בזמננו, וביניהם השולחן-ערוך והגר"א, אולם יש מן הפוסקים הסוברים שאין דין זה נוהג בזמננו. ומורינו ורבינו הרב צבי-יהודה זצ"ל אמר, שזקני ירושלים נהגו כדעה הסוברת שאין בזמננו דין נטילת ידיים על דבר שטיבולו במשקה.
שאלה: תיקון סופרים הוא זה: בכל המקומות שבהם כתוב ברש"י "תיקון סופרים הוא זה" על טקסט שבתורה, האם זה צינזור של חכמים?
תשובה: חס ו אין זה צינזור של חכמים, שחכמים לא נגעו כלל בנוסח התורה. הכוונה היא שהתורה עצמה סיגננה את דבריה, כסופר ומשורר המסגננים דבריהם כדי שהלשון תצא יותר יפה ונקיה.
שאלה: "סקיפר" על יאכטה בשבת: אני לומד להיות "סקיפר" על יאכטה מפרשית. נקלעתי לכניסת שבת כאשר אני בלב ים ועימי בספינה חברים יהודים שאינם שומרי שבת. לא התכוונו שכך יקרה. האם מותר לי לאחוז חבלים לשמירת כיוון הספינה והשטתה בשבת? בים הפתוח אין אפשרות לעגון. האם עלי לשבת כפרזיט בספינה עד לצאת השבת?
תשובה: הכלל הוא שכל דבר שהוא לצורך פיקוח-נפש, מותר. ואם לדוגמא יש רוח חזקה, ואם לא יקפלו את המפרשים יש חשש שהרוח תהפוך את הסירה, מותר לסגור את המפרשים. אבל אין לעשות מלאכה מעבר לזה.
שאלה: גילוח ביום השלושים: אני באבל על אחי. מחר יום השלושים והמשפחה עולה לקבר בשעה 15:00. האם ניתן להתגלח בבוקר או צריך להתגלח לאחר העליה לקבר?
תשובה: על שאר קרובים, יכול להתגלח ולהסתפר ביום השלושים בבוקר, שמקצת היום ככולו. על אביו ואמו מותר להתגלח אחרי השלושים, ולהסתפר מותר אחרי שלושה חודשים מהפעם האחרונה שהאבל הסתפר.
שאלה: אצות ים- כשר?: האם אצות ים הן מצרך כשר? האם כל העשבים והצמחים כשרים?
תשובה: כן. אמנם הם נחשבים מבחינה בוטנית כבע"ח אך מכיוון שאינם נראים כבע"ח ההלכה מתיחסת אליהם כאל צמחים.
שאלה: תענית יחיד או לימוד תורה: אם אני רוצה להשתדל במשהו, כדאי לעשות תענית יחיד (ובגללה לא אוכל ללמוד הרבה) או שכדאי ללמוד באותו יום ולא לצום?
תשובה: כבר כתב הרשב"א, מגדולי רבותינו הראשונים, שאין ראוי בדורות אלו להרבות בתעניות, אלא תרבה בלימוד תורה. ובאותו יום בו אתה רוצה להצליח במשהו ולהוסיף סייעתא דשמיא, תוסיף בקשה פרטית להצלחה באמצע ברכת "שומע תפילה".
שאלה: ציוד בית הכנסת: מפות-שולחן שנתרמו לבית הכנסת, שכיום איננו פעיל. האם ניתן לשנות את יעודם של המפות הנ"ל, למשל לתרום אותם לגמ"ח שמחות? האם ניתן לפדות את ערכם ולתת אותו תרומה לבית כנסת אחר,ואז המפות יצאו לשימוש חולין?
תשובה: מי שמוסמך להוציא דברים אלו מחוץ לבית-הכנסת (בדרך-כלל הגבאים), רשאי לשנות את יעודם לצרכי מצוה אחרים.
שאלה: שם הכלה זהה לשם החותנת: האם יש בעיה בכך ששם הכלה יהיה כשם אימו של החתן, והאם כדאי לוותר על שידוך מסיבה זו? האם זה משנה אם לכלה או לחותנת יש שמות נוספים שאינם זהים (כלומר, שם שני או שם חיבה)?
תשובה: מבחינת ההלכה אין בזה בעיה, ופשוט שאין לבטל שידוך או לפסול הצעה על זה. מה שכן צריך להקפיד עליו הוא שכאשר אשתו ואימו נמצאות באותו חדר, שלא יקרא לאישתו בשמה הפרטי הזהה, שלא יראה כאילו קורא לאימו בשמה הפרטי.
שאלה: צניעות בקראטה: אני משתתף בחוג קראטה. מידי פעם המאמן מציב אותי להילחם עם בנות. כל הקרב הוא עם כפפות והתקשורת מתנהלת ע"י בעיטות בגוף היריב. בסוף הקרב לוחצים ידיים, האם זה נחשב מגע של חיבה?
תשובה: זה לא מגע של חיבה, אבל אין זה ראוי כלל, וזה לא תואם את הצניעות הנהוגה בישראל. לכן תבקש מהמדריך שיעמיד אותך מול בנים בלבד, או שתלך לחוג קראטה נפרד.
שאלה: לעזוב את מקום העבודה?: אני גרה בקריית שמונה נשואה מזה כמה שנים יש לי שלושה ילדים קטנים ועם כל זה אני עובדת במשרה מלאה מהשעה 7.30 ועד 16.30 ומרוצה בה. בתקופה האחרונה אני חשה בחנק וחוסר שליטה בחיי, ירדתי בתפקודי בעבודה ובבית ושני הצדדים שמו לב. אני מרגישה שאני מתמוטטת ואין לי את הכוחות שהיו לי פעם. אני מארגנת שלושה ילדים בבוקר יוצאת לעבודה חוזרת מכבסת, מנקה ומאכילה,עושה שיעורים עם הילד הגדול שבכיתה א והרשימה עוד ארוכה. בכדי שתבין בעלי עובד מהשעה 6 בבוקר ועד 8 בערב בגלל זה אני לא באה אליו בדרישות הוא עובד מאוד קשה. אני גרה בקריית שמונה ללא משפחה וחברים וללא עזרה משום מקום ועם כל זה אני מודה לבורא עולם על הכל. ועכשיו אני שואלת אותך בעלי לוחץ עלי שאעזוב את מקום עבודתי לטובת המשפחה והבית והילדים, מצד אחד אני רוצה, אך נורא כואב לי כי אני רגילה לעבודה לאנשים וכולם ר איתי וגם זה עוזר לי מבחינת כלכלית. אני רוצה לציין שאני גרה במקום שאין כל כך עבודות טובות כמו שיש לי חבל לי לפספס עבודה שכזו! אני פוחדת שאכנס לדיכאון כאשר כל היום אהיה בבית בלי לצאת ולראות אנשים ולדבר. ההתלבטות קשה לי מאוד, אנא עזור לי.
תשובה: לעניות דעתי נראה שכדאי לחפש עבודה למשך מספר שעות לא ארוכות כ"כ ורק אחרי זה לעזוב את העבודה. כיון שילדיך ומשפחתך הם עיקר הצלחתך בחיים, ובודאי שחייך יהיו מלאים שמחה בראותך את גידולם הטוב ואת הצלחתם בהמשך השנים. וייתכן שאחרי שנה או שנתיים כשיגדלו הילדים קצת יותר תוכלי לחזור לעבודתך הנוכחית, וע"כ, גם אם תמצאי עבודה אחרת כדאי שתודיעי למעבידייך הנוכחיים כי בכוונתך לחזור בעוד שנה או שנתיים כשיוקל לך, וד' ישלח את ברכתו לך ולמשפחתך.
שאלה: שאלה חוזרת בעניין חזיר בספרי ילדים: קראתי את תשובתו גם של הרב דב ליאור (שאלה 369), ומעוניין אני לדעת מה באשר לחינוך הרב שאפשר להפיק מגידול בע"ח. כלב יכול ללמד את הילד אחריות, חברות (הרי יש גם באמרה שהכלב חברו הטוב ביותר של האדם). מה גם שהשמירה על בע"ח במקום שיש צער בעלי חיים הוא גם ערך בפני עצמו, שהרי ישנו עניין להאכיל בעל חיים שלך לפני ארוחתך?
תשובה: אם הילד רוצה לגדל בעל-חיים, שיגדל בעל-חיים טהור, כגון: אפרוח וכדומה.
שאלה: שימוש בכספי מעשר לנסיעות לפגישות: אני בחור רווק. לאחרונה אני מוציא על נסיעות לפגישות מאות שקלים בחודש. האם ניתן להחשיב נסיעות אלו כצורכי מצוה (להתחתן) לממן אותן מכספי מעשר כספים?
תשובה: אין להחשיב הוצאות אלה מכספי מעשר כספים, הואיל וזו מצווה שאתה חייב בה, וכמו שאי אפשר לקנות תפילין שלך ממעשר כספים, כך אי אפשר להתחתן ממעשר כספים. אמנם לתרום לעני כסף, כדי שיוכל להיפגש אפשר מתוך כספי מעשר כספים. כמו כן, אם אתה נחשב עני, הרי אתה פטור ממעשר כספים.
שאלה: חבטת הושענות: בהמך לשאלתי על חבטת ההושענות לנשים, האם כל ההקפדות של הערבות והושענות (שלא יהיה נקטם ראשו, גודל הערבה, שלא השתמשו בא לחביטה כבר על ידי אחרים - כלומר שצריכים לקנות לה סט משלה ולא סט שכבר השתמשתי וכו ) צריך להיות גם אצל האשה או הבנות.
תשובה: ההקפדה היחידה בהושענות היא שהערבות האלו לא השתמשו בהם למצות ארבעת המינים, ובזה אפשר וצריך להקפיד גם אצל נשים.
שאלה: תקיעת שופר בחודש אלול בשופר פסול: מי שמתפלל ביחידות, בחודש אלול, האם מותר לו לתקוע בשופר פסול (זה מה שיש לו), בסוף תפילת שחרית, שהרי אין כאן מצוה אלא רק מנהג, והוא רק לעורר הלבבות, או אסור בגלל שהשופר שצריכים להשתמש בא באלול הוא שופר שמותר להשתמש בה למצוה כבראש השנה?
תשובה: אפשר לתקוע בשופר פסול.
שאלה: נסיעה ברכבת עם כרטיס של"ת: תלמידי ישיבות ההסדר שמתחיילים מקבלים כרטיס של"ת שמקנה להם נסיעות חינם ברכבת. לאחרונה נודע לי ממדור בני הישיבות שהדבר אסור, אלא שבתחנות רכבת נותנים כרטיסים חינם לבעלי כרטיס של"ת. האם הדבר מותר?
תשובה: הדבר אסור. ומה שנותנים ברכבת כרטיס נסיעה למציג כרטיס של"ת, זה משום שהם אינם יודעים שהצבא אוסר זאת, ואין הצבא משלם עבור כרטיסים אלו. הבהרה נוספת לפי המציאות בפועל
שאלה: כהנים בעל כורחם בבית קברות: יש לי אזכרה של סבא וסבתא שלי. הם אינם אחד משבעת קרובי ואני כהן. מה אני יכול לעשות למען בית? מה דוחה מה? לא להכנס לבית קברות ואז לא יהיה בית או ההפך, להכנס ויהיה בית?
תשובה: אל תעמוד בתוך ארבע אמות הסמוכות לקבר, אבל אל תתקרב יותר. ואם יקפידו עליך, תסביר שאם תתקרב יותר מדי לקבר, מהשמים יקפידו עליך וזה הרבה יותר חמור.
שאלה: תוכנית הגירוש: לכבוד הרב, איני מבין את פסיקתך, שאין להשתתף בתוכנית הגירוש אם יש איש, שזוהי עבודתו, איך הוא יפרנס את משפחתו?? כולם חכמים גדולים כשזה לא קשור אליהם! אם הם היו צריכים לסרב, וזה היה פוגע בפרנסתם - אין סיכוי שהם היו מסרבים (אני מדבר על מקרה שהמפנה עשה זאת מחוסר ברירה). וגם חייל, אך אחד לא רוצה בראשית חייב תיק פלילי על סירוב פקודה! זה יכול להרוס לו את כל החיים!, וכמובן, כולם חכמים - על חשבון אחרים. מה דעתך על הדברים? האם זאת לא סיבה מספקת כדי לא להחרים את מי שהשתתף בגירוש (ולא מרצונו)?
תשובה: מעשה הגירוש הוא מעשה שאסור לעשותו על פי ההלכה. ועל כן גם מי שפרנסתו היתה במשטרה או בצבא היה אסור לו לעשות זאת כמו שאסור לעבוד בשבת לצורך פרנסה. כמו שאסור לחייל לשמוע לפקודה לחלל שבת גם אם כתוצאה מזה יתנו לו עונש מאסר על סרוב פקודה ויהיה לו תיק פללי על כך. כך היה אסור להשתתף במעשה הגרוש.
שאלה: ערוב חצרות במלון בחו"ל: אני נמצא בחו"ל באכסניה שדרים בה ישראלים רבים. לא הבנתי אם יש לי אפשרות לטלטל בתוך האכסניה. אני מכין סעודות שבת לכולם ויש לי צורך בטלטול. מה עלי לעשות?
תשובה: צריך לשכור מבעל המלון את החדרים בהם גרים היהודים ואת השטחים הציבוריים לשבת, אפילו בשכירות סמלית, ואז יהיה מותר לטלטל בשטח המלון במקומות אלו.
שאלה: חתן וכלה שיוצאים מהבית: אחי היקר התחתן אתמול. האם מותר להם לצאת מהבית להתארח או לא. האם חובה לעשות את שבע הברכות בבית שלהם או?
תשובה: מזל טוב. מותר להם לצאת מהבית יש אומרים שאת שבע הברכות ניתן לברך רק בבית החתן. אולם העולם נוהג לברך גם בבתים אחרים שבהם עורכים סעודה לכבוד החתן והכלה
שאלה: הבדל בין צירה לסגול: האם יש הבדל בין צירה לסגול בזמן ההגיה כאשר קוראים בתורה? אני יודעת שיש הבדל, אולם אינני מצליחה לשמוע אותו.
תשובה: ביו יוצאי אשכנז ותימן ניתן לשמע את ההבדל בין צירה לסגול
שאלה: דין אכילת פרות א"י בחו"ל: אנו נמצאים בשליחות בחו"ל, בחנויות נמכרים ירקות פירות ומיצי פירות שונים מתוצרת א"י. בשל הספקות הקיימות לגבי מעמד הפירות : ערלה, טבל, דמאי וכו. האם מותר לקנות ולאכול פירות אלו?(בעיקר JAFFA אגרסקו וכרמל) במידה ומותר לקנותם האם יש להפריש מספק ואם כן כיצד?(והיה ואין חשש ערלה)
תשובה: וברכת ד' אם יש להם כשרות עדיף לקנות פירות אלו. אולם במקום שאין תעודת כשרות ויש ספקות חמורים של ערלה וכדו' נראה שעדיף לא לקנות ולא להגיע לידי מכשול. בברכת התורה והארץ יהודה הלוי עמיחי מכון התורה והארץ
שאלה: נתקעתי במעלית בשבת!: אם מישהו נתקע במעלית ("מעלית שבת") בשבת, מה מותר לעשות? האם מותר לו ללחוץ על כפתור אזעקה? האם מותר להזמין חילוץ עבורו?
תשובה: אם אין בזה פיקוח-נפש, נראה לי לדון זאת כדין חולה שאין בו סכנה, ולכן יהיה מותר ללחוץ על כפתור האזעקה, שזהו רק איסור דרבנן. וצריך לקוות שלא ישחררו אותו על-ידי איסורי תורה.
שאלה: חיוב תפילה - מי קודם למי: אני נמצא בשנה הראשונה לפטירת אבי. כמו כן אני משמש כשליח ציבור קבוע במקום העבודה שלי. יום אחד ניגש אלי אדם וביקש ממני להיות שליח ציבור מכיוון שיש לו "חיוב" כהגדרתו וזה בגלל אזכרה. אני יודע שיש לי חיוב לעלות. איזה חיוב קודם? האם זה משנה אם האזכרה שלו היא ביום פטירת יקירו או לא?
תשובה: תוך שלושים יום האבל קודם לחיוב של יום השנה. לאחר שלושים, ותוך יב חודש, מי שחל יום השנה של אביו באותו יום קודם לאבל. הלכות אבלות פרק ג, סעיפים ר, רמא. הרב אברהם פרל.
שאלה: דיווח שקרי על חשבון שעות שחייבים לי: אני עובד בחברה גדולה מאד. יש לי מנהל ישיר שאחראי על 10 אנשים, ואני ביניהם. פעמיים בשבוע אני נאלץ לצאת מוקדם מהעבודה. לאחר שיחה איתו הוא אמר לי לא להעביר כרטיס ביציאה והוא יחתום לי שיצאתי בזמן. זו עבודה מסביב לשעון, מתקשרים אלי המון ולא את כל השעות אני יכול לרשום. האם יש חשש לגזל?
תשובה: זה לא נחשב לשקר, אלא אתה מקזז את השעות שאתה לא נמצא בהן עם השעות שאתה עובד מהבית.
שאלה: שיטת הרב ליאור שליט"א בשוקולד: ראיתי, שכבוד הרב פסק לברך על השוקולד "בורא פרי העץ" כיוון שרובו זה הקקאו וזה העיקר. אבל לפי מה שהבנתי אנשים לא יאהבו בכלל לאכול את השוקולד עם קקאו בלבד ובלי התוספות הנוספות (סוכר, וכו ). האם זה משנה שבלי תוספות אלו (סוכר וכו ) אנשים לא יאכלו (יאהבו) את השוקולד ועדיין ברכתו תישאר "בורא פרי העץ"?
תשובה: התוספות שמוסיפים לשוקולד זה בשביל שהקקאו לא יהיה מר. אבל למרות זאת ברור שכוונת האוכל לקקאו, משום שסוכר יש לו בבית, ואם רצונו לאכול סוכר הוא היה יכול לאכלו בפני עצמו בכפית. ואותו הדבר לגבי ירקות שאפשר לאכלם רק לאחר תיבול המעדן את טעמם, לא יעלה על הדעת שיברכו על הירקות בתיבול "שהכל" בגלל התבלינים, אלא יברכו עליהם ברכתם הראויה להם.
שאלה: יציאה מהארץ: ההורים שלי טסים הרבה לחו"ל לטיולים וכל שנה יש זמן מסויים שכל המשפחה טסה ביחד לטיול לשבוע (למרות שהשנה כל האחים שלי לא יכולים אז בפועל זה רק אני). השנה ב"ה התחזקתי וניסיתי לברר בסוגייה של יציאה מהארץ. ההורים שלי כמובן לוחצים עליי מאוד שאני אצא. ההורים שלי בעצם עוזרים לקרובת משפחה שלי באותה החופשה בחו"ל שכן היא מארגנת קבוצות ואינה יכולה להיות בכל המקומות בבת אחת וע"כ הוריי אחראיים על מלון במקום מסויים ו"שכרם" הוא שכל החופשה בחינם. רציתי לשאול מה דעת הרב בעניין? האם קיים פה עניין כיבוד הורים ועוד ה-ספק של אולי מותר לצאת מהארץ עם תאריך חזרה וזה גם טיול ויש מקילים בעניין של לצאת לחופשה מוגדרת לחו"ל ועם הספק של עבודה (אפשר להגדיר את זה כעבודה, זה שהכסף מבוזבז במקום זה כבר סיפור אחר) ואז אפשר אולי לצאת? האם במקרה והנסיעה תגרום לי ביטול תורה הדין ישתנה? ההורים שלי ממש מנסים לשכנע אותי וקשה לי מאוד עם זה.
תשובה: כשאדם רוצה לקיים מצוה או להימנע מחשש איסור אינו מחויב במצות כיבוד הורים. אולם עליו לעשות זאת בנימוס ובדרך ארץ.
שאלה: פתיחת מקרר בשבת: האם ניתן לפתוח מקרר בשבת, שמתג האור בו לא כובה טרם כניסת השבת, על ידי פעולה השונה מהרגיל, כמו למשל עם הרגל במקום היד? האם מותר לעשות כך לכתחילה?
תשובה: אסור לכבות את הנורה, ולא יפתחו את המקרר בשבת.
שאלה: ירושה לבכור - גם בימינו?: האם בימנו נוהגים דיני ירושה לבכור(פי שנים) או לא? מדוע? ואם כן האם זה נוהג בכל ממון המתחלק בין האחים?
תשובה: בודאי שבימינו נוהג דין ירושת הבכור וכפי שכל דיני התורה שרירים וקיימים. לגבי פרטי הדינים באיזה ממון מדובר, הדברים ארוכים ומובאים בשו"ע חו"מ סימן רע"ח, ובדברי הפוסקים על המקום. בכבוד רב הרב תומר ישראלי
שאלה: הקפצה בצבא בשבת: מה מותר לקחת להקפצה בשבת? האם אפשר לקחת ציוד לשאר השבוע, אוכל, וכו?
תשובה: מי שיודע שיש סיכוי שיקפיצו אותו, שיכין לעצמו תיק לכל השבוע ובו כל דברי המוקצה, ויהיה מותר לו לקחת את התיק עם כל מה שיש בתוכו, דברי היתר עם דברי איסור.
שאלה: שידוך לאחי האשכנזי: אחי הצעיר הגיע לשלב ה"דייטים" ואני מעוניינת להציע לו בחורות לצורך חתונה. אימי היא אישה מאוד קשה והיא לא רוצה שאחי ייתחתן עם בחורה מעדות המזרח. האם מותר לי להציע לאחי היקר בחורות אשכנזיות בלבד או פשוט להתעלם מההפצרות מצד אימי ולהציע כל בחורה יראת שמיים ובעלת מידות טובות? אימי גם דרשה ממני "לעבור" אצלה לפני שאני מציעה הצעה לאחי כדי שהיא תוכל לבדוק קודם מי הבחורה, המשפחה ומאיזה רקע. מה עליי לעשות? זה נראה לי כ"כ מטופש וגם אחי חושב כמוני.
תשובה: אמנם את צודקת שהעיקר הוא יראת שמים ומידות טובות ושתהיה התאמה בין בני הזוג ולא חשוב מאיזה עדה. אך מאידך לכתחילה צריך להביא בחשבון שכדאי שהבחורה תיהיה רצויה על אם החתן ושיוכלו להיות יחסים טובים ביניהם.
שאלה: כף חלבית : רוטב בשרי שהוצא לפני רגע מהסיר, נשפך מכף בשרית על כף חלבית מעץ שאינו ידוע אם היא בת יומה או לא. מה דין הכף החלבית מעץ?
תשובה: בכל מקרה הכף טעונה הגעלה
שאלה: מכירת ספר-תורה: שאלתי היא: האם מותר למכור ספר-תורה שבלה? כלומר, במקום לגונזו למכור אותו לסוחר שמוכן לקנות את ספר התורה הבלוי, ועם הכסף שיתקבל לתקן ספר תורה אחר.
תשובה: עדיף לתקן ספר תורה מאשר לגונזו
שאלה: תיסכולים בחינוך הילדה: בתי הבכורה בת 9. היא ילדה מאוד רגישה ומאוד פגיעה. היא מאוד איטית בביצוע הדברים היום יומיים והדבר גורם לי לכעוס הרבה ואף להרים את הקול לא פעם מה שגורם לי להרגיש שאני פוגעת בה המון. אני מרגישה זאת בשיחות איתה שבהן היא אומרת לי שכואב לה בלב והיא פוחדת כשאני כועסת עליה. אני מרגישה רע ומפחדת שאני לא מחנכת אותה כהלכה ואפילו גורמת נזק לרחוק ומצד שני מרגישה צורך עז לחנך אותה להתמודדות עם החיים שמוקצבים בזמן. מה עלי לעשות?
תשובה: עליך להבין שאי אפשר לשנות תכונות של הבת בכח. ואולי גם לא נכון לשנות את תכונות האופי ומוטב שהבת תעשה את המוטל עליה בקצב שלה כי לאיטיות יש גם מעלות. בודאי שאין לכעוס עליה כי היא לא עושה זאת מתוך כוונה רעה. אלא היא לא יכולה למהר יותר.על כן הדרך היא לתכנן את הזמנים לפי היכולת שלה דהיינו להתחיל כל דבר שעליה לעשות קצת יותר מוקדם, כך שיהיה לה זמן מספיק לעשות את הדרוש בקצב שלה. יש להניח שבמשך הזמן הבת תלמד איך להזדרז יותר.
שאלה: ספרי קודש שלא צריך: מה ניתן לעשות עם עשרות ספרי קודש ישנים שנשמרו במצב טוב מאד הכוללים: ספרי הלכה, מחזורי תפילה ישנים, גמרות, מדרשים וכו. האם ניתן לרכזם ולהעבירם לכולל או לבית מדרש אחר בהסכמת ועד ביהכנ"ס ומתפלליו? האם יש אפשרות לגנזם על אף שמצבם טוב?
תשובה: ספר קודש שקרוע או שלפי מצבו לא ילמדו בו יותר מותר לגנוז אותו. אבל ספר קודש שעדיין ראוי לשימוש אין לגנוז אותו, ולכן יש להעביר את הספרים בהסכמת ועד בית הכנסת והמתפללים למקום בו יהיו להם שימוש. (משנה ברורה אורח חיים סימן קנד סעיף קטן יג וספר גנזי הקודש פרק ח סעיף ב ובהערה ט, וכן תשובות הרב זילברשטיין בסוף הספר אות ו)
שאלה: סיוע רפואי למחבל ולגוי: האם בתור חובש בצה"ל עליי לתת סיוע רפואי למחבל שנפגע מאש כוחותינו וכעת אינו מהווה עוד איום? השאלה מכוונת לעניין העקרוני, בלי שיקולים טכניים כמו הערך המודיעיני של המחבל. ומה לגבי ערבי סתם? והאם יש הבדל בין נוצרי למוסלמי?.
תשובה: כשיש חשש לאיבה מותר להגיש סיוע רפואי למחבל שנפגע מעניין שסוגיה זו מעסיקה גם את הספרות העולמית. פרל בק בסיפורה The enemeyעוסקת בדילמה זו. לנו כיהודים יש הדרכה הלכתית כנ"ל
שאלה: חניית נכים - מותר לחנות?: האם יש איסור בחנייה בחניית נכים? מהו הגדר של האיסור?
תשובה: החניה אסורה מדין גזל. המקום לא מיועד לחנית אחרים אלא לנכים. נוסף לכך יש כאן גרימת סבל לנכים שאין להם מקום לחנות סמוך ליעד והם יאלצו לדדות ביסורים וקשיים ליעדם ואולי גם מצבם הבריאותי יוחמר.
שאלה: זיווג ורמה דתית: עד כמה אפשר להתפשר על רמתו הדתית של מועמד לשידוך. אני מאוד רוצה בחור שקובע עיתים לתורה ומעוניין להתחזק בעבודת ה אבל משום מה אינני מצליחה למצוא בחור כזה (התחזקתי בשנה האחרונה מאוד וכנראה אינני סובבת בחוגים הנכונים) ואני תמיד נופלת על בחורים שמרוצים ממצבם הרוחני ולא שואפים להתקדם ולא מעניין אותם ללמוד תורה או לשמוע שיעורים וזה מפריע לי. אני עצמי משתדלת להתקדם בעבודת ה ומאזינה ומשתתפת בשיעורי תורה. רציתי לדעת האם עליי להתעקש ולברור בחורים על סמך זה (לבחורים לא מפריע שאני אתקדם רק שלא אשפיע עליהם) או שמא בשל גילי המתקדם (אוטוטו 25) עלי לוותר ולצאת עם מי שהוא שומר מצוות וזהו?
תשובה: כמובן עדיף בחור ירא שמים שקובע עיתים לתורה. ואולם אם אין הצעה כזו. אפשר להסכים לבחור שומר מצות שמוכן לקבל אותך כמו שאת. דהיינו לכבד את רצונך להתקדם בעבודת ד' וללכת לשיעורים תורניים. ואם הבחור מקבל זאת בחפץ לב אף שיודע שזה מגביל אותו במדת מה נראה לי שיש להסכים להצעה כזו. אני מניח שאם את חזקהבמשך הזמן הוא גם יתקדם יחד איתך.